It-Tlieta 21 ta' April 2015. Omelija tal-Papa Franġisku fid-Dar Santa Marta. L-ewwel qari meħud mill-Atti tal-Appostli jurina l-proċess li għadda Stiefnu quddiem is-Sinedriju u t-tħaġġir tal-ewwel martri tal-Knisja. Fuq din ix-xena drammatika l-Papa għamel omelija li tnissel fi qlubna l-uċuħ u l-istorja ta' tant bnedmin li anke llum, bħall-ewwel martri, huma ppersegwitati, maqtulin minħabba l-fedeltà tagħhom lejn Ġesù. Il-martri, osserva l-Papa, m'għandhomx bżonn ħobż ieħor għax il-ħobż tagħhom hu Ġesù. Naraw li Stiefnu ma kellux bżonn jinnegozja jew jagħmel kompromessi. Tant kienet qawwija x-xhieda tiegħu li min ried jitfagħlu t-tajn ma setax jirreżisti l-għerf tad-djaknu u l-ispirtu li bih kien qed jitkellem. Bħal Ġesù, Stiefnu kellu jsib ma' wiċċu xhieda foloz u poplu mkeskes li wassluh għall-mewt. Stiefnu jfakkarhom f'kemm profeti kienu nqatlu għax baqgħu fidili lejn il-Kelma t'Alla, u meta jistqarr li ra lil Ġesù, dawk li kienu qed jippersegwitawh ħadu skandlu, għalqu widnejhom biex ma jisimgħuhx, u mbagħad kaxkruh 'il barra mill-belt biex iħaġġruh. Ċerti qlub ma jifilħux jisimgħu l-Kelma t'Alla. Il-Kelma t'Alla hi ta' fastidju meta għandek qalbek iebsa, meta qalbek hi pagana, għax il-Kelma t'Alla tistiednek timxi 'l quddiem billi tipprova xxebbgħek bil-ħobż li tkellem dwaru Ġesù. Fl-istorja tar-Rivelazzjoni, kien hemm ħafna li nqatlu minħabba li kienu fidili lejn il-Kelma t'Alla, lejn il-Verità ta' Alla. Il-martirju ta' Stiefnu, kompla jgħid il-Papa Franġisku, jixbah lil dak ta' Ġesù: hu jmut b'dik il-qalb kbira nisranija li taħfer, jitlob għall-għedewwa. Dawk li ppersegwitaw lill-profeti, u lil Stiefnu, kienu jaħsbu li b'hekk qed jigglorifikaw lil Alla, kienu jaħsbu li b'hekk kienu qed ikunu fidili lejn id-Duttrina t'Alla. Illum, żied jgħid Franġisku, nixtieq infakkar li l-Istorja tal-Knisja, il-vera Storja tal-Knisja, hija l-istorja tal-qaddisin u tal-martri: martri ppersegwitati u maqtulin – tant minnhom maqtulin! – minn dawk li jaħsbu li b'hekk qed jagħtu glorja 'l Alla, dawk li jaħsbu li għandhom il-verità imma għandhom qalb korrotta. F'dawn il-ġranet, għadhom jeżistu fid-dinja aktar bnedmin bħal Stiefnu! Niftakru f'ħutna li qatgħulhom gerżumthom fix-xatt tal-Libja; niftakru f'dak it-tifel maħruq ħaj minn sħabu għax nisrani; niftakru f'dawk il-migranti li sħabhom tefgħuhom f'nofs ta' baħar għax kienu nsara; niftakru – dak li ġara l-bieraħtlura – f'dawk l-Etijopi assassinati għax insara.... U tant oħrajn. Il-Knisja tal-lum hi Knisja tal-martri: huma jsofru, jagħtu ħajjithom, u aħna nirċievu l-barka t'Alla minħabba x-xhieda tagħhom. Hemm ukoll, kompla jgħid Franġisku, il-martri moħbija, dawk l-irġiel u nisa fidili għal-leħen tal-Ispirtu, li jterrqu, li jfittxu mogħdijiet ġodda biex jgħinu lil ħuthom u biex iħobbu 'l Alla aħjar u jisfaw vittmi ta' suspetti, kalunjati, ippersegwitati minn tant 'sinedriji' moderni li jaħsbu li l-verità hi proprjetà tagħhom... dawk il-ħafna martri moħbija. U tant martri moħbija oħra li, biex jibqgħu fidili lejn il-familji tagħhom, isofru minħabba l-fedeltà. Il-Knisja tagħna hi Knisja tal-martri. U issa, fiċ-ċelebrazzjoni se jinżel fostna l-ewwel martri, l-ewwel wieħed li ta xhieda u, aktar minn hekk, ġab is-salvazzjoni għalina lkoll. Ejjew ningħaqdu ma' Ġesù fl-Ewkaristija u ningħaqdu ma' tant ħutna li qed isofru l-martirju tal-persekuzzjoni, tal-kalunja, tal-qtil, għax huma fidili lejn l-uniku ħobż li jaqta' l-ġuħ, jiġifieri Ġesù. Ħajr lill-Kamra tal-Aħbarijiet ta' Radju Marija
Il-Knisja tagħna hi Knisja tal-martri. Ejjew ningħaqdu ma' ħutna ppersegwitati